Dan is-Summit Soċjali tal-Ħarifa kien iddedikat għat-tema "Insawru l-futur tal-Ewropa: insaħħu r-reżiljenza u nippromwovu l-progress ekonomiku u soċjali għal kulħadd" . It-tliet sottotemi kkontribwixxew għal din id-diskussjoni: Id-dimensjoni soċjali tal-Ewropa; L-involviment tas-sħab soċjali f'politiki u riformi fil-livell nazzjonali - il-progress li sar u l-possibbiltajiet għal titjib; u l-Investiment fit-tagħlim f'ekonomija u f'soċjetà diġitali. Fid-dikjarazzjoni tiegħu, il- President tal-Kunsill Ewropew , Donald Tusk, qal li: "Issa huwa l-kompitu komuni tagħna li niżguraw li l-benefiċċji tat-tkabbir ekonomiku jitqassmu bl-aktar mod mifrux possibbli. U din hija r-raġuni għaliex fil-laqgħa tagħna illum iddiskutejna, f'termini konkreti ħafna, kif is-sħab soċjali jistgħu jkunu involuti aħjar fit-tfassil tal-politiki nazzjonali. Nibqa' konvint illi huwa biss billi jitqiesu l-fehmiet tas-sħab soċjali li nistgħu nagħmlu progress reali. Dan huwa importanti b'mod partikolari fl-era diġitali ta' llum, fejn iċ-ċittadini, żgħażagħ u anzjani, jeħtieġ li jkunu mgħammra bil-ħiliet neċessarji biex jirnexxu. Fl-era diġitali, l-aktar mod li jwassal biex malajr immorru lura huwa li nibqgħu fejn qegħdin. Huwa għalhekk li llum iddiskutejt dan mhux biss mas-sħab soċjali iżda wkoll mal-mexxejja Ewropej waqt is-Summit Diġitali f'Tallinn. U għada, waqt il-laqgħa tal-Kunsill Ewropew, l-ispirtu ta' Tallinn ser jixpruna d-deċiżjonijiet politiċi tagħna." President tal-Kummissjoni Ewropea , Jean-Claude Juncker issottolinja: "Ewropa aktar ġusta u soċjali hija kruċjali għat-tiswir tal-ġejjieni tal-Unjoni tagħna. Dan huwa dak li ċ-ċittadini, bir-raġun, jistennew. Irrid li l-UE tiddefendi d-drittijiet taċ-ċittadini tagħha f'dinja li qiegħda tinbidel b'mod mgħaġġel. Il-Pilastru Ewropew tad-Drittijiet Soċjali huwa dwar dan kollu. Għandi fiduċja li ser inkunu kapaċi nipproklamaw dan fis-Summit Soċjali f'Gothenburg fis-17 ta' Novembru Min-naħa tal- presidenza b'rotazzjoni, il-Prim Ministru tal-Estonja , Jüri Ratas, qal li "Inqas minn tliet ġimgħat ilu kelli l-unur nospita l-ewwel Summit Diġitali tal-Unjoni Ewropea f'Tallinn. Wieħed mis-suġġetti kien il-futur tal-ekonomija u s-soċjetà. Il-mexxejja tal-UE jirrealizzaw li qiegħda sseħħ bidla kbira fis-soċjetà u li s-sħab soċjali għandhom rwol importanti x'jaqdu f'dan il-kuntest. Tabilħaqq, l-appoġġ tagħhom huwa kruċjali biex is-suq tax-xogħol u s-sistemi ta' protezzjoni soċjali tal-UE jibqgħu jaħdmu tajjeb. Diġà ngħixu f'soċjetà diġitali u jeħtieġ li nadattaw malajr sabiex naħtfu l-opportunitajiet ekonomiċi li toffri d-diġitalizzazzjoni, mingħajr ma jintesa ħadd. Irridu nipprovdu l-ħiliet xierqa kif ukoll protezzjoni soċjali għal kulħadd fl-ekonomija diġitali, sew jekk dawn jaħdmu f'kumpaniji tradizzjonali kif ukoll jekk għandhom impjiegi avvanzati. Is-sħab soċjali qiesu dawn il-kwistjonijiet fid-dettall. Aħna lkoll impenjati biex nirrieżaminaw il-liġijiet u l-politiki tal-UE u dawk nazzjonali sabiex jiġi żgurat li huma adegwati għall-era diġitali". Il-President ta' BusinessEurope , Emma Marcegaglia, filwaqt li tirrappreżenta l-impjegaturi (BusinessEurope, CEEP, UEAPME) qalet li "L-Ewropa hija waħda mill-aħjar postijiet fid-dinja fejn wieħed jgħix, jaħdem u jinnegozja. Dan huwa possibbli grazzi għall-proġett Ewropew. Għandna nieħdu vantaġġ sħiħ mill-momentum attwali - bl-unità tappoġġa l-proġett Ewropew u sitwazzjoni ekonomika mtejba - biex niżguraw li jidħlu fis-seħħ ir-riformi meħtieġa fil-livell tal-UE u dak nazzjonali biex jiġu mmodernizzati l-ekonomiji u s-soċjetajiet Ewropej. L-enfasi mġedded fuq il-politika industrijali huwa pass importanti. Issa rridu nsaħħu l-istrateġija permezz ta' direzzjoni strutturata 'l quddiem. Jeħtieġ li l-UE ssir iktar attraenti għall-investiment u li tinżamm aġenda tal-kummerċ ġusta u ambizzjuża li tiftaħ swieq ġodda u toħloq tkabbir sostenibbli u opportunitajiet ġodda għan-negozju għall-intrapriżi ta' kull daqs. Fir-rigward tad-dimensjoni soċjali tal-Ewropa, l-isfida ewlenija hija li jingħata bidu għal sħubija għar-riformi li twassal għal riżultati aħjar fl-impjiegi. L-UE għandha taġixxi fejn ikun hemm fehim komuni tal-valur miżjud tagħha, b'rispett tas-sussidjarjetà u l-awtonomija tas-sħab soċjali." "It-trade unions Ewropej iridu jikkonvinċu lill-istati membri tal-UE biex jadottaw Pilastru Ewropew tad-Drittijiet Soċjali ambizzjuż u b'saħħtu filwaqt li l-Kummissjoni Ewropea ssegwih b'mod vigoruż sabiex jiġi implimentat," qal Luca Visentini, Segretarju Ġenerali tal-Konfederazzjoni Ewropea tat-Trade Unions (KETU) . "Neħtieġu aktar miżuri konkreti biex jagħmlu differenza reali f'ħajjet in-nies li jaħdmu. Bosta ħaddiema għad iridu jħossu l-irkupru, u jeħtieġu evidenza konkreta li l-UE hija impenjata għall-ġustizzja soċjali u l-progress soċjali. Jeħtieġ li l-UE tpatti għas-snin mitlufa fil-kriżi, u wkoll biex tamministra l-bidliet li d-dekarbonizzazzjoni u d-diġitalizzazzjoni ser iġibu sabiex ma jintesa ebda ħaddiem." Il-fehmiet iċċitati f'dan it-test huma dawk tal-individwu / organizzazzjoni kkonċernati u ma jikkostitwixxux kollettivament il-fehma tal-Kunsill jew tal-Kunsill Ewropew. Ara l-paġna tal-laqgħa